

***Realul definitoriu***

Mă porţi în tine ca pe-o dulce vină,

Ca pe-o comoară dintr-un timp uitat,

Şi mă descrii prin umbre de lumină,

Fiind la nemurire condamnat.

Şi-ţi sunt mereu un semn de întrebare,

Ca limită al marelui consens

Când nu te-ai vrut deloc o visătoare

Dar nu puteai să dai dorinţei sens.

Viaţa a dat ideilor dreptate,

Chiar clipei când n-ai vrut să mă opresc,

Delimitând contrarii limitate

De tot ce e, de-atunci, mereu firesc.

Prezenţa mea nu-i pusă la-ndoială

Nici de acei ce cred că-i un mister

Chiar de o văd doar circumstanţială,

Negându-i rostul rânduit în Cer.

Nu poţi şi nici nu vrei a te ascunde

De-a fi într-un alfel, extrem, ciudat,

Lăsându-ţi gândul clar să te confunde

Cu mine, cel ce de neuitat.

Şi-n orice timp ce fapte defineşte,

În plină noapte ori în plină zi,

Nici o pornire nu te mai opreşte

Să-mi fii ce-ai vrut cum dat ţi-a fost a fi.

22.12.21

***Colateral şi indirect***

N-am vrut să fiu, o viaţă, mediocru,

Lipsindu-mi chiar motivul de vorbire,

Ca cel ce vede galbenul un ocru

Când e umbrit de-a nopţii strălucire.

Am adunat mereu, mereu, idei

Să pot avea principii desluşite,

Când fi-vă să devin chiar eu temei

Al unor întâmplări predefinte.

Am şi trecut cu pasul prin noroi

Şi m-am spălat în copcile de gheaţă

Ce-mi aminteau de vremurile noi

Şi de croirea drumului prin viaţă.

Iluziei n-am vrut să-i las contur,

Ştiind-o ca tărâm de falsitate,

Patetică prin rolul ei obscur

De-a fi, ca adevăr, doar jumătate.

Şi-a fost ceva ce m-a determinat,

Să fug de presupuneri fără frică,

Lăsând orgoliul trist, sau enervat,

Că-şi are elocvenţa mult prea mică.

La porţi închise, noaptea, am bătut,

Fără să cred că nu se pot deschide,

Chiar dacă sunt un ins necunoscut

Celor ce cred în neamuri sau partide.

Când limita părea a fi un prag,

Păzit de îndoieli cu străşnicie,

N-aveam nici un motiv să mă retrag,

Să-l trec, simţeam, că-l am ca datorie.

Nici azi nu vreau să am un alt reper

Văzut ca limitare omenească,

Cât pot să văd că stelele pe cer

N-au limitări mereu să strălucească.

15.06.21

***Constatare-nspre motiv***

*Andreei*

Peste al vieţii prag ai vrut să treci,

Să poţi să vezi ce se ascunde-n ceaţă,

Şi să ridici noian de ipoteci

Ce rup idei, cu zor, de dimineaţă.

Timpu-i trecut... A mai trecut un an

În care ai crezut într-o schimbare,

Spre a scăpa de trecerea în van

Cu ipostaza ei de nepăsare.

N-ai reuşit să faci decât un pas,

N-ai reuşit să vezi spre mai departe,

Ideii tot datoare i-ai rămas,

Lăsându-i gândul spre concret să-l poarte.

De-aici, din depărtare, te-am privit,

Şi am tăcut, dar ţi-am rămas aproape,

Ştiind că pasul ţi-l doreşti grăbit

Purtând mereu o lacrimă sub pleoape.

Ştiam de mult că n-ai să poţi să pleci

Şi să devii o simplă amintire,

Pierdută printre orizonturi reci,

Mereu în căutare de-mplinire.

Fiind grăbită n-am putut să-ţi spun

Că vadul apei nu-i o cale bună,

Iar malurile lui îţi tot impun

O zbatere continuă, nebună.

Ar trebui acum să-ţi fie clar,

Că n-ai schimbării cale prin gândire

Decât o mare trecere-n zadar

Şi-o fugă de fireasca împlinire.

Te-am aşteptat şi ştii că te aştept,

Pragul să-l treci, cu mine, împreună,

Ca să îţi ai apoi un drum doar drept,

Uitând de-a pârjolirilor furtună.

20.12.21

***Accept de accepțiune***

Sunt vinovat c-am adunat ştiinţa

Să-mi fie de folos, atâţia ani,

Şi chiar prin ea să regăsesc credinţa,

Pierzându-mă de goana după bani.

Îmi sunt aduse permanet acuze

Că sunt om rău, de-a dreptul egoist,

Uitând să am păreri cumva confuze,

Şi sunt, până-n extreme, realist.

Dar şi-n altfel tot mare-mi este vina

De a nu sta în turmă ca decor,

De-a mă mişca dorind să văd lumina

Ce duce, chiar prin vis, spre viitor.

Complice cu o coală de hârtie,

Am fost numit cânda ilegalist

Fiindcă aveam puterea de a scrie

Că zi de zi, trăind, devin mai trist.

Şi-s vinovat că cer ca incultura

Să nu devină crez oficial

Aşa cum vor cei ce li-i dragă ura

Cu tot alaiul ei raţional.

Că n-am rămas la stadiul de omidă

Ce-şi are orizontul limitat,

Uitând de ce-a ieşit din crisalidă

De oameni mici, prea mici, sunt criticat.

Sunt ţinta celor ce mă văd greşeală,

Accentuând că totul fac greşit

Că nu mă las căzut la învoială

Cu aparenţa unui joc cinstit.

Că mai citesc şi cărţi adevărate

Şi despre ce citesc mai şi vorbesc

Mă umple de fireştile păcate

Văzute de acei ce nu citesc.

Sunt vinovat prin simpla-mi existenţă

Ce nu-mi permite să devin altfel,

Prin mult prea multa mea independenţă

De cei ce pun accente pe model.

19.12.21

***Evidenţa viitoare***

În tine-ai să mă ştii, fără mirare,

E ceea ce-mi doresc şi îţi doreşti,

Lăsând gândul prins într-o-ntrebare

Prin care timpul faptei să-l grăbeşti.

Şi-n el stau clare, ţinte și repere,

Concluzii ce deja sunt corolar

Pornirii ce, prin tresăriri, îţi cere

Să uiţi de marea-ţi trecere-n zadar.

Eu recunosc şi nu-ţi dau socoteală,

Că înspre tine îmi tot fug idei,

Şi chiar şi-n vis mi-apari cu totul, goală,

Sub semn de adevăr şi de temei.

Tu stai cu gândul prins ca-ntr-o răscruce

De pântecul ce-i plin de presimţiri,

Simţind că valul vieţii mi te-aduce

Spre clipa unui prag de înnoiri.

Timp nu mai ai să-ţi faci din gânduri vise,

Deja alergi spre rostul ce îl ai,

Spre adevărul faptelor promise

Din şoaptele ce te-au furat de grai.

Va fi, prin clipa pur întâmplătoare,

Să dovedeşti că totu-i evident,

Împreunând dorinţa arzătoare

Cu definirea timpului prezent.

30.12.21

***Aparţinători de mâine***

*Sidoniei*

Azi nu mă ştii dar ştii c-ai să mă ştii

La ceas de zi cu iz de primăvară,

Când timpului supusă n-ai să fii

Şi vei lăsa prejudecăţi să moară.

Te vei lăsa firescului distinct,

Denominat de gânduri creative

Ivite dintr-un concludent instict

Şi simţuri elocvente, instinctive.

Ceru senin va fi un corolar

Al gândului ce trece-va-n dorinţă

Şi fugă de a pierde în zadar

Tot ce ar fi, speranţei, consecinţă.

Din întrebări te vei găsi răspuns

Uitând de-o altă cale, abătută,

Uitând a mai păstra ceva ascuns,

Lăsându-te, cu totul cunoscută.

Din tot ce azi îţi este neştiut

Rămâne-vei cu simpla amintire

A nopţii ce te-a rupt de un trecut

Ce te fura de dreptul la iubire.

Noaptea va fi concretul corolar

Al unui şir de fapte limpezite

De gândul ce trecând un alt hotar

Va fi desprins de sensuri cu ispite.

În jurul tău un alb imaculat

Îţi va păstra amprentele de forme

Redâdu-te prin gând mereu furat

De adevăruri noi şi zări enorme.

Ce azi nu ştii atunci va fi să ştii,

Mă vei simţi mereu fiind cu tine,

În miez de zi, în nopţile târzii,

În vise ce vor şti a-ţi aparţine.

01.02.22

***Nevăzutele văzute***

De multe ori în ochii tăi privesc,

Privind atent ce vrei să nu se vadă,

Şi uit că prin firescu-mi mă grăbesc,

Trecând de a cuvintelor faţadă.

Nu încadrez nimic într-un tipar,

Şi nici nu caut rotunjimi de formă,

Doar am un simţământ mult prea bizar

Ce-mi pierde-a judecăţii simplă normă.

În sensuri clare văd că tu lipseşti,

Dar lipsa ta deloc nu-i concludentă,

Imaginii motiv tot tu îi eşti,

Ea devenind idee evidentă.

Un orizont ce-l ţii mereu ascuns

Dă un imbold atâtor amănunte

Ce simţului se-arată-ndeajuns

De-a-ncepe, prin consens, să se confrunte.

Printre imagini ce tot nasc idei,

Concluzia-i reală, consistentă,

Că definind al viselor temei,

Cu tine eşti, de-a dreptul, exigentă.

Chiar dacă vreau, e greu să te exclud,

Să nu te văd, cu totul, şi pe tine,

Şi chiar să simt sub palmă trupul, nud,

Cu bogăţia clipei ce-l susţine.

Nu mi te-arăţi, crezând că nu te văd,

Că, prin iluzii, pui un val de ceaţă,

Prin care nu am cum să întrevăd

Dorinţa de-a fi sâmbure de viaţă.

14.01.22

***Accent spre punct final***

Atât de multe par întâmplătoare

Şi uneori uitând să aibă sens,

Că raţiunea sugrumată moare,

Nemaifiind, cu sine, în consens.

Voind mereu să aibă toate nume,

Orice idee-n grabă o numim,

Şi-o arătăm, ca ceva nou, la lume,

Convinşi fiind că asta ne dorim.

Accentele sunt puse cu migală

Pe ceea ce-i mereu din interes,

Trasând cumva o margine legală

La tot ce e normal, chiar din exces.

Şi chiar de-ar fi o cale mult mai dreaptă,

Un drum ce-ar merge mult prea rar cotit,

Din temeri ies doar cei ce nu aşteaptă

Să fie totul cum şi l-au dorit.

Aşa merg multe cât se merge-n grabă,

Prea rar ajung spre punctul de final

Căci tocmai el, văzându-le, întreabă

Cât de egal devine un egal.

Dar când ajunge limita firească

La observarea firului de păr,

Singura cale, pururi omenească,

E adevărul spus prin adevăr.

26.01.22

***Gust de seducţie***

M-aş vrea ştiut sedus, de mult, de tine,

Ca să te pot, în tihnă, să te gust

Sub umbra nopţii care-n loc m-ar ţine

Prin gândul realist, firesc şi just.

Nimic n-ar fi în stare să reziste

Dorinţelor ce timpul ne-ar răpi,

Lăsând urmări ca fapta să existe

În alte fapte ce la fel vor fi.

Ni s-ar preface clipa o furtună

De-ar fi să o mai vrem întârzia

Voindu-ne, cu totul, împreună

Deloc atenţi la ce va mai urma.

M-ai defini prin tot ce-ar fi urmarea

Firescului însemn definitiv

Prin care s-ar redenumi-ntâmplarea

De a mă şti sedus intempestiv.

Şi toate-ar fi numite întâmplare

De cei ce azi, că te cunosc, îşi spun

Făcându-i să se-ntrebe, cu mirare,

De ce nu toate stelele apun?

Lipsindu-ne de multe amănunte

Ce n-ar putea concretul a schimba,

Şi chiar ştiind că mulţi or să se-ncrunte,

Ne vom dori mereu a ne avea.

Tu-ţi vei dori să fii mereu dorinţă,

Fiindu-ţi eu cel ce mereu doresc

În tine să rămân cu bună ştiinţă

Al nopţii prag prin fapte să-l zdrobesc.

Şi cum nimic nu este nou sub soare,

Ceea ce-aş vrea va fi un mod firesc

De-a ne-mplini o clipă trecătoare

Prin ceea ce ni-i datul omenesc.

06.02.22

***Foc de foc***

Ţi-am spus că focul e deja aprins,

Fără de fapte nu se lasă stins,

Că e pornit de-al vieţii lait-motiv,

Şi nicidecum gândit demonstrativ.

Şi în tandem cu flăcările-i mari,

Te văd din miezul lui cum îmi apari,

Punându-mi în dorinţă clar îndemn

Vieţii de-a da, prin faptă, rost solemn.

Te-aş dezbraca oricând, miez de zi,

Să pot, de neoprit, în toate-a fi,

Şi mai apoi, la fel, pe înserat,

Să fie ziua zi cu rod bogat.

Iar mai târziu, în noapte, ai să-ţi faci,

Motive, întru tot să te dezbraci,

Intrând în rolul tainic şi sublim

A ceea ce-i firesc când ne dorim.

Şi miezului de noapte îi vei fi

Dorinţă de privirea a-mi privi,

Eu să nu pot, iar tu nicicum să vrei

Nopţii să dam un altfel de temei.

Vei fi grăbită şi voi fi grăbit

Să împlinim ce-avem de împlinit,

Împreunării să ne fim motiv

În sensu-i definit, imperativ.

Îţi este clar că şoaptele vorbesc,

Şi plan de întâmplări deja urzesc,

Verbul firesc al faptelor conjug,

Focu-i aprins, şi nu-i un simplu rug.

Se stinge doar de e să fie stins,

Dar orice-ai face azi e clar aprins...

Să-l domolesc... mă iartă, mi-este greu,

Nu-mi pot permite asta tocmai eu...

22.01.22

***Venire spre viitor***

Mi-ai venit cumva din amintire,

Printr-un joc ce pare-ntâmplător,

Sau e o firească regăsire,

De-mplinire fapt prevestitor.

Drum de-ntors îmi pare că se-arată

Timpu-n care ne vor regăsi

Şi vom fi ai nopţii, dintr-o dată

Fără un motiv de-a ne opri.

Fără de cuvinte ticluite,

Mi te vei dori un clar răspuns

Căutării mele mult grăbite

De-a mă şti în tine-ntrepătruns.

Regăsind a vieţii-mpreunare

Ca un mod de evident firesc,

Nopţii îi vom fi determinare

Printr-un fel de-a fi perfect lumesc.

Nu vei vrea să stai în aşteptare,

Dându-mi tot ce clipei mi-aş dori,

Vei fi tot mereu nerăbdătoare

Să te ştii privită-n zori de zi.

Ca ecou al miezului de noapte,

Mâinii mele îi vei fi motiv

Iar îndemnul definit prin şoapte

Va fi clar, concret, imperativ.

Ca în vremuri ce ne-ar fi ştiute

De-ar fi fost altfel să fi trăit,

Ne vor fi dorinţele acute,

Desfiinţând al vieţii şovăit.

11.01.22

***Fix şi radical***

Privindu-te n-am nici o altă cale,

N-am cum să tac şi nici să mă abţin,

Mă simt ciudat, am gânduri radicale,

Simţirile pe ele se susţin.

Ideile sunt prea învălmăşite,

De-a te fura deja îmi este dor,

Să ne dedăm fireştilor ispite

Uitând de timpul grabnic trecător.

În nici un caz nu am motiv de teamă,

Dar simt acum un fix şi clar îndemn,

Dorinţe fără margini mă tot cheamă,

Spre fapta definirii-n mod solemn.

Oricât aş vrea să nu întorc privirea,

Sânii ţi-i văd, în palme vreau să-i prind,

Ca să le simt, prin formă, tresărirea

Când focurile vieţii se aprind.

Şi chiar prin haine văd, aş spune, multe,

Văd pântecul ce rug aprins va fi

Când nu va vrea de tine să asculte,

Prea dornic împlinirea-şi a-şi simţi.

Dar tot mai mult, de-a dreptul, mă atrage,

Al coapselor, frumos, plăcut, contur

Ce de la grija vieţii mă distrage

Şi-mi dă real motiv ca să te fur.

Şi chiar am să te fur, la ceas de seară,

În miez de noapte să te pot privi

Când tu trezind văpăi din miez de vară

În tine să mă ştii îţi vei dori.

Aşa să ne trăim o-ntreagă noapte,

Lăsând-o să ne fie clar reper

Sânii-ţi rotunzi ca două mere coapte

Mereu fiind izvoare de mister.

08.01.22

***Prin culori, tu***

*Sidoniei*

Să nu te-mbraci în negru niciodată

Şi, dacă poţi, tot niciodată-n gri,

Le lasă unor vremuri de-altădată

Şi lasă-te, pe tine, ţie-a-ţi fi.

Nu îţi ascunde chipul de lumina

Ce dă chiar umbrei definit contur,

Uitând să crezi că-ţi e întreagă vina

Privirilor ce le tot vezi în jur.

Culori de foc adună, potriveşte,

Şi fă, din alb, un prag mângâietor

Al visului ce ziua se porneşte,

În zori de zi fiind biruitor.

Te-mbracă-n roşu, fii fără de teamă,

Trecutul e în urmă mult rămas,

Idei de-atunci nu sunt de luat în seamă,

De mult sunt chiar şi ele în impas.

Privirea-ţi e, se vede, la-nălţime,

Şi chiar mă face să mă simt dator,

Să te privesc şi eu în profunzime,

Când stelele din jur îţi sunt decor.

Şi albul să ţi-l iei drept mărturie

În nopţile cu ceru-nourat,

Ca să te-nveţi că evidenţă vie

Vei fi când totu-n urmă e lăsat.

Noaptea să fie umbră luminoasă

A tot ce poate fi, în mod firesc,

Extremul ce te-arată mai frumoasă

Şi corolar al visului lumesc.

31.01.22

***Vestire prin viitor***

Spre viitor privesc şi te găsesc

În clipa ce de-acum e dat să vină

Şi-n noaptea-n care am să te privesc

Simţindu-te-mplinită şi-n lumină.

N-am cum să-ţi povestesc ceea ce ştiu

Din ceea ce îmi este la vedere,

Dar, totuşi, pot acum să scriu,

Iar tu să crezi că-i simpla mea părere.

Din amănuntul unui vis pierdut

Ne vom găsi idei şi argumente

De-a recicla al umbrelor trecut

Pierzând-le sub noile amprente.

În ziua-aceea vei zâmbi din nou

Spre a reda trăirilor nuanţă,

Fiind a nopţii viitoare un ecou

Ce-o vei voi concretă circumstanţă.

Şi-ai să-ţi redai un drept, crezut uitat,

De-a fi un rug aprins şi o scânteie

Ce-aprinde foc, mereu învăpăiat,

Simţindu-te, trăind, fiind, femeie.

Acelei nopţi vei fi concretul crez

Al gândului pornit din dăruire,

Când mă vei vrea în tine să migrez

Subtil să-ţi fiu de-a pururi amintire.

Ideea lor o vei avea motiv

Când vei voi, normal, să se repete,

Sub clauze de rol imperativ,

Noaptea dintâi şi faptele concrete.

Spre viitor privesc şi-acolo eşti

În clipa ce de-acum e dat să vină,

În noapte-n care ca în vechi poveşti,

Te vei simţi în graţie divină.

29.01.22

***Presimţiri de avangardă***

*Corinei*

Şi într-o zi, fugând de amănunte,

Uitând de-al lumii timp şi calendar,

Am să te duc departe, într-un munte

Dar să îmi fii şi să mă ai ca dar.

Într-o cabană, cândva luminată,

Furtună fiind de juru-ne-mprejur,

Să simţi că viaţa-i, totuşi, minunată

Cu limite-ntr-al viselor contur.

Spre seară când vom căuta spre stele,

Sperând că până-n zori se vor ivi,

Să ne seducă presimţiri rebele,

Că vom avea mult timp de-a ne iubi.

Un foc de lemne temeri o să ardă

Pănă ce fi-va totul curăţit,

Sub mâna-mi ce, extremă avangardă,

Vei resimţi al clipei pas grăbit.

Şi-n pântec focuri mari or să se-aprindă,

Când coapsele vor da contur rotund

Acelui drum menit să ne cuprindă

În adevăru-i evident, profund.

Ştiind să fii, alternativ, ispită

Şi evidenţa rostului firesc,

Te vei simţi femeia mult dorită

Trăind iubirea-n sens dumnezeiesc.

Şi vei fi dar, cu rost şi cu menire,

Contrând idei ce azi îţi trec prin gând,

Simţindu-te motiv de nemurire,

Întinerind sub semn de timp arzând.

Acolo, sus, ascunşi de marea lume,

Ne vom o noapte din destin

În care ne vom spune doar pe nume,

Fiindu-ne, ca daruri, pe deplin.

30.01.22

***Voalul de ascundere***

*Sidoniei*

Te văd zâmbind, dar mi-este clar, eşti tristă,

Ascunzi frumos trecutele poveşti

Care te-au pus cândva pe-o falsă pistă

Şi te-au făcut să fii cea care eşti.

În tine stă acunsă altă viaţă

Ce-aşteaptă să o vrei a ta a fi,

Când te vei vrea ieşi din copci de gheaţă

Uitând că poţi uşor a te-ngrădi.

Ochii atrag prin umbra din privire,

Făcând dovada unui vis frumos,

Ce vine dintr-o vagă amintire

Mergând spre orizontul luminos.

Acum, aici, parcă având o vină,

Timpul ţi-l laşi pierdut între-nzidiri,

Dându-i idei că poate să revină

Sub semnul unor clare definiri.

Nu pot să spun un simplu "Eşti frumoasă!",

E prea puţin, prea simplu, prea banal,

Idee din contexte grabnic scoasă,

Negând întregul rostului real.

Te văd zâmbind sub valuri de tristeţe,

Sub umbra unor urme din trecut,

Umbre ce-ţi dau, în zori de zi, bineţe,

Vorbindu-ţi de extremul absolut.

Mă vreau convins de ceea ce se vede,

Însă, văzând, n-am cum să fiu convins,

Convingător e gândul ce-ntrevede

Un univers, al tău, prea mult întins.

Eşti tristă, dar şi tristă eşti frumoasă,

Şi eşti, într-adevăr, un laitmotiv

De a-ţi cunoaşte forma graţioasă

Când viaţa-şi are rost imperativ.

13.01.22

***Firescul radical***

Îţi ai un drept, de viaţă şi de moarte,

Îţi este-n drept să spui ori da, ori nu,

Şi prin urmare mersul mai departe

Îl ai, contradictoriu, numai tu.

Nu-ncape nici un fel de îndoială

Că dreptul tău e unu-ncercător,

Şi drept va fi să dai o socoteală

Când rănile trăirilor te dor.

Poţi să ucizi, de la-nceput, ideea,

Că timpul se măsoară prin urmări,

Punând accent pe dreptul ca femeia

Să vadă doar fireştile chemări.

Fără motiv, doar că voieşti a crede

Că nu te poţi din căutări opri,

Oprelişti pui, sperând că nu se vede,

La ceva ce ţi-e dat a te-mplini.

Şi ai ucis... Şi porţi mereu amprenta

Celei ce dă istoria-napoi,

Mizând că repetând, continuu, fenta

Veni-vor vremuri noi, cu sensuri noi.

Alegerea-ţi, uitând mereu de tine,

Te-a angrenat într-al mândriei joc,

Şi-ţi defineai, altfel, un rău şi-un bine,

Punându-ţi viaţa într-un cerc de foc.

Azi însă vezi o trecere deşartă,

Vezi ce-i pierdut şi vezi ce-i câştigat,

Dar tu preferi o nebunească ceartă,

Lăsând ascuns gunoiul adunat.

Dreptul îl ai, de moarte, ori de viaţă,

Poţi să alegi tot ceea ce vrei tu,

Poţi sta în spate sau ieşi în faţă,

Poţi spune da, poţi spune, altfel, nu!

27.02.22

***Şovăirea ca atu***

Ţi-e şovăirea semn cu importanţă,

Cu gândul vrei pornirea să ţi-o negi,

Vrei chiar să ai destulă cutezanţă,

Pe mine, prin contrast, să mă renegi.

Vrei să te crezi mergând spre mai departe

Dar tot mereu pornirea ţi-o opreşti,

Gândindu-te la vremuri ce sunt moarte,

Voind ca totuşi să le defineşti.

Vii din trecut şi crezi că eşti trecută,

Dar ochii nu doreşti să ţi-i deschizi

Ca să priveşti a nopţilor redută

Când între porţi de ziduri te închizi.

Te duci şi te întorci, mereu lucidă

În ceea ce zic toţi că-i omenesc,

Însă tu simţi că pot să te ucidă

Ideile ce-n minte-ţi se rotesc.

În gând ai definita trebuinţă

Şi de la ea îţi vrei un drum pornit

Ca să-ţi ascunzi teribila dorinţă

De-a împlini un vis neîmplinit.

Te crezi fiind în lipsă de putere

Când faptele nu sunt precum le vrei,

Tocmai numind esenţa o părere

Dând fanteziei rolul de temei.

Şi chiar te pui pe tine la-ndoială,

Sedusă de al lumii piedestal,

Ce-ţi scoate, prin ispite, la iveală

Nimicul şi absurdul lui banal.

07.03.22

***Poziție de vad***

Că vieţii noastre ne suntem eroi

Eu tot ţi-am spus şi-ţi spun că or să fie

Mai multe nopţi fierbinţi între noi doi,

Fireşti în nota lor de nebunie.

Tăcerea vei păstra, cu înţeles

Că amănuntul se va vrea idee

De-a nu avea altceva de ales

Ca faptă de bărbat şi de femeie.

Mereu va fi să nu fie altfel,

Să mi te laşi cu totul la vedere,

Conturu-ţi devenind firesc model

Extazului ce drept real îşi cere.

Să stai aşa, şi-apoi, încet, mai mult,

Privirii mele să se dezgolească,

Lăsând împotrivirii rol ocult,

Dorinţe de întreg să definească.

Sub mână pântecul să-l simt arzând

Iar sânii să ţi-i gust fără oprire,

Uitând de al tăcerii mare-mi gând

Când coapsele-ţi sunt vad spre nemurire.

Şi, printre ele, drum să îmi găsesc,

Uitând de lumi ce-ar vrea să ne blameze,

Că tocmai eu, cu totul nefiresc,

S-ajung apoteoză de sinteze.

Dorinţelor va fi să ne fim leac

Şi născători de alte mari dorinţe,

Ce ne vor fi oriunde sfânt iatac

Îndatorat fireştilor cerinţe.

03.05.22

***Negare de mască***

Mă las, tăcerii, pradă uneori,

Dar las privirea-n lume să de ducă,

Şi chiar de văd orori printre erori,

Nu-mi pasă pe ce drumuri o apucă.

Nu mă-ncadrez, fireşte, în tipar,

Nici un tipar nu-mi e croit pe formă,

Că sunt un ins ciudat, mereu bizar,

Exonerat de-a clipelor reformă.

Scriu poezii, dar nu mă vreau poet,

Nu-s bun de nici o gaşcă socială,

Nu stau lipit de nici un epitet,

Dar nu mă mint, nu cad la învoială.

Nu pot mima cu aer optimist

Beţia unui duş cu apă rece

Când ştiu cât sunt, în fapte, realist,

Şi-n tot ce-n toiul nopţii se petrece.

Emoţiei nu-i sunt prizonier

Şi nu îi cer în vers să se prefacă,

Dar când privesc spre stele, înspre cer,

Uit că am vrut cuvântul scris să tacă.

Aşa ajung să las a fi ştiuţi

Paşii ce-i fac ca trăitor în fapte,

Când mă confund cu cei necunoscuţi,

La ceas de seară ori în miez de noapte.

N-am cum de adevăr să mă dezic,

Şi nici ideii să-i croiesc o mască,

Chiar dacă mulţi, venind în faţă-mi zic

Că sunt, ca alţii, mulţi, un gură-cască.

Nu sunt poet... Tot spun şi tot repet,

Nu-s demn de noua tagmă literară,

Că nu-s capabil de-a vorbi încet

Când demnitatea pare să dispară.

Nu ştiu, ca om, cum să accept, să mint,

Să laud şi principii inversate,

Şi-n faţa mea curat să mă prezint,

Ştiind că-mi am trăirile uitate.

05.07.22

***Replică în demascare***

Încep direct, şi tot direct îţi spun

Şi fapta va fi unica dovadă,

Că mă vei vrea grăbit, ba chiar nebun

În tine să mă ştii, fără tăgadă.

Al clipei rost deja îl înţelegi,

De multă vreme ştii că-mi eşti dorinţă,

Că încălcând tabuuri, sfaturi, legi,

Îmi eşti şi corolar, şi referinţă.

Să nu fim, aşadar, chiar ipocriţi,

Să ne ascundem viaţa-n falsitate,

Zicând că nu putem fi ispitiţi,

Că vorbele sunt, toate, inventate.

Tu ştii că n-ar fi bine să te-ascunzi,

Că nopţile îţi dau vestiri în vise,

Chiar sânii ce se văd că-s mai rotunzi

Îţi prevestesc idei necompromise.

Şi, bine ştii, că tot ce-i amânat

Te duce într-o luptă nesfârşită

Şi afli că nimic n-ai câştigat

Când fapta e, în toate împlinită.

Îţi spun, din nou, să nu fim ipocriţi,

Etichetând consensuale fapte,

Lăsându-ne de noi acoperiţi

Împreunaţi trecând prin miez de noapte.

Nu are rost, deloc nu-i nimerit

Să tot pui fard pe un contur de mască,

Spunând că nu-i momentul potrivit

Chiar dacă presimţirea te demască.

Nici replici, de găseşti, n-au înţeles,

Puţine spun din cât ar vrea să spună,

Cuvintele deja sunt în exces,

Ca norii ce dau veste de furtună.

E timpul să nu fim, iar, ipocriţi,

E vremea de firesca împăcare,

Să nu ne mai lăsăm de gând opriţi,

Fugind de omeneasca-mpreunare.

16.06.22

***Corset de dor***

De-atâta dor şi gândurile dor,

Ideile încep să se-ngrădească,

Simţirile în taină, simt că mor,

Dorindu-şi întruparea lor lumească.

Iar nopţilor le este dor de vis,

Privirile se lasă-a fi vânate

De înălţimi ce urcă din abis

Părând a fi spre Ceruri avântate!

Nici amintirea nu mai stă pe loc,

Mi te arată lacrimă de soare,

Cu evidenţa zilelor de foc

Ce ne-au păstrat fireasca-mpreunare.

Timpul trecut, aş zice, ne-a-ngheţat

În urmele ce par a ni se pierde,

Lipsindu-se voit, deliberat,

De-al primăverii fir de iarbă verde.

Simţiri ce încă nu ştiu unde duc

De dorul tău se-arată suferinde,

Făcându-mă să vreau a fi haiduc

La ceas de seară drumul să-ţi pot prinde.

Şi-aş căuta cumva să te vestesc,

Să-ţi spun că timpul înţelege şi-aşteaptă

Treceri în taină peste prag lumesc

Acum, când lumea, e mereu nedreaptă.

Tăcerile sunt jocul mult prea dur

Ce-mi prinde gândul în idei banale

C-ajung să uit al faptelor contur

Ce, ştii prea bine, cum devin reale.

Resimt durerea... Gândurile dor,

Durerea lor devine tot mai mare,

Şi tot trecutul pare viitor

Încorsetat de-a vrerii întâmplare.

14.05.22

***Pierdut de turme***

Multe idei păreau deja pierdute,

Lăsate unui timp ce a trecut,

Păreau a fi în amintiri trecute,

Ca un reproş de pas neînceput.

Ideea de-a uita era ciudată,

Nu îi puteam găsi nicicum reper,

Mereu mi se-arăta ca refuzată

Ca orice gând fugar şi efemer.

Lumea-mi părea, în sens real, redusă

La rolul unui efemer decor,

Tentată de-a fi clipelor supusă,

Uitând de tot ce-nseamnă viitor.

Trecuse timpul dintr-o altă vreme,

Îmi tot spuneam fără să am dovezi,

Fără să simt că am de ce mă teme

Când cercetam apusuri ori amiezi.

Şi-mi căutam, întru dispreţ, motive

Să fiu, ca toată lumea, clar convins,

Că doar necesităţi imperative

Nu-s de ajuns, că sunt deja învins.

Găsind nepotriviri, cu îndoială

Mă regăseam în altfel oglindit,

Mă întorceam la viaţa mea reală,

Ştiind că nu-s, în turme, de găsit.

Mă ştiu cum sunt, şi ştiu că îmi e bine,

Chiar dacă-s uneori un ins suspect,

Chiar dacă vorbe curg mereu spre mine,

Văzut ca adjectiv ori ca subiect.

04.05.22

***Transparență în firesc***

Ideea devenise transparentă,

Totul era, de-a dreptul, transparent,

Şi prin tăcerea ta prea evidentă

Firescul se voia şi evident.

Nimic nu îţi voisei să oprească

În ochi să-mi sară sânii-ţi prea rotunzi

Ce defineau dorinţa-mi omenească

În tine, pe de-ntregul să m-ascunzi.

Raza luminii îmi dădea doar semne,

Trupu-ţi era vederii mele-ntreg,

Întruchipând extremele solemne,

Misterul ce-ţi doreai să îl dezleg.

Conturul coapsei explica motive

De-a da privirii drumul definit

Spre forme întru tot explicative

Acelui pasul de vis ademenit.

Privirile-mi ţinteau cu mângâiere

Oprindu-se pe doritoriu-ţi pântec

Ce se-arăta, lipsit de-ntârziere,

Un leac izbăvitor ca un descântec.

Te-acoperea cămaşa transparentă

Ce nu îmi ascundea, de fapt, nimic,

Mi-era mai mult chemare evidentă

Şi-ndemn, spre sâni, încet să o ridic.

Aşa a fost... lipsindu-ţi întrebarea,

Ştiind ce vreau, ştiam şi eu ce vrei,

Urmând, fără-ndoială întâmplarea

Cu tot firescul ei, concret, temei.

Iar coapsele, în forma lor, rotundă,

Al dezrobirii drum îmi defineau,

Sânii-ţi striviţi uitau să se ascundă,

Şi gustul freneziei mi-arătau.

Tu mi te-ai dat, păstrându-mă în tine,

Se dovedea firescul, transparent,

Ca, peste vieţi, să ştim că ne-aparţine

Un adevăr firesc şi elocvent.

21.05.22

***Risipă în iluzii***

Tot ce-am crezut, şi am clădit, şi-am fost,

Sunt astăzi doar iluzii fără rost,

Zidit-am pe nisipuri mişcătoare

Ce stau la pândă lacome, murdare...

Vezi bine un apus de răsărit,

Şi vezi un început de asfinţit,

Înaltul nu-l mai vezi, nu vezi nici valea,

E ceaţă deasă, rătăcită-i calea.

Mi-e greu acum să ştiu ce este drept,

Nici nu mai ştiu la ce să mă aştept,

Dar nu mai pot să-mi las pierdute clipe

Dedându-mă la veşnice risipe.

Cât pot să duc parcă mi-e greu să ştiu,

Las totul unui veşnic mai târziu,

Pe care drum să-mi port restul de viaţă

Aş vrea să văd, dar văd în juru-mi ceaţă!

05.04.22



***Amintirea ca prezent***

Din viitor îmi vii, ca amintire,

Ca-ntr-un extrem de timp deja trecut,

Dându-mi acum, cu grabă, spre vestire,

Povestea aventurii de-nceput.

Noapte va fi, cu urme de văpaie,

Motiv de-a mă lăsa a te privi

În umbra lunii ce va vrea să-ndoaie

Al vremii foc, urnit în miez de zi.

Lăsându-ţi trupul fără nici o mască

Şi sânii întâmplării de bun gust,

În tine adevăr o să se nască

Când palmele-mi vor fi căuş de bust.

Iar ochii vor ţinti, concret să vadă

Mijlocitorul coapselor contur

Găsind, în frumuseţea lor dovadă,

Că limitarea e un clar sperjur.

Îmi vei voi şi tu nelimitarea

În limita prescrisului destin,

Concretizând şi acceptând urmarea,

Şi jocul cu accentu-i clandestin.

Când dincolo fiind, de frontiere

Vei spune că erau fără de sens,

Şi, cu motiv, în clipa de plăcere,

Fapta în sine are rost imens.

Simţind concret măsuri de anvergură,

Din gând vei face amintiri de vis

Şi calapod de mare aventură,

În care miza e un drum deschis.

Avându-mă în carne şi în sânge

Şi-n tot ce va-nsemna firescul gând,

Mă vei tot vrea şi vei voi a-n-frânge

Furtuni ce se vor vrea un foc arzând.

30.07.22

***Estompatele conjuncţii***

Viaţa se complace în războaie,

Am ajuns orice să inventăm,

Dar uităm să mai dansăm prin ploaie,

Suntem prea comozi, în case stăm.

Lipse de idei ne dau târcoale

Doar părerea-i mare argument,

Iar conglomerări deja banale

Pun pe adevăr un alt accent.

Multe par fireşti şi absolute,

Se găsesc destui clevetitori

Care spun şi vrute, şi nevrute,

Inventând extreme sărbători.

Limite dispar prin limitare,

Evidentu-i tot mai estompat,

Libertatea-i fără descăpare,

Liberul arbitru-i arestat.

E acută lipsa de repere,

Norii de furtună sunt decor,

Şi-ntre oameni e o grea tăcere,

Strigătul, de ură-i vestitor.

Limitele cad uitând de ele,

De normalul lor, concret, firesc,

În conjuncţii de accente grele

Cu pretenţii de motiv lumesc.

Nimeni nu mai ştie ce înseamnă

Pacea definită prin război,

Nici iertarea care ne condamnă

Să uităm, definitiv, de noi.

Şi război e chiar între războaie,

Chiar şi morţii mor de multe ori,

Visele ajung, uşor, gunoaie

Puse-n seama unor mari erori!

04.04.22

***Predispusa vestire***

În noaptea-aceasta am să vin la tine!

Aşa va fi, într-un curând, să-ţi spun,

Ca timpului să-i dăm, cum se cuvine,

Idei de-a nu se trece prea nebun.

Timp n-o să ai de nici o pregătire,

Ca nu cumva să mă găsesc dator

S-accept o măsluită-mpotrivire

Al unui gând de rost risipitor.

Uzând de-a clipei clară simplitate,

Prejudecăţi sub haine vor pieri,

Când trupu-ţi doritor de libertate

Să mi se lase gol îşi va dori.

Dorinţe ce-ţi vor fi fără motive

Vor pune pe-ntâmplări un dur accent,

Prin şoaptele directe, impulsive

Eternizând extremul concludent.

Competitutini clare, necesare

Vor fi motiv de zbateri în simţiri,

Ca jocul, printr-o unică mişcare,

Să-şi aibă rol de vis şi regăsiri.

În tine vei voi să simt ce-i viaţa,

Şi timpului să nu-i mai fim supuşi,

Să nu mai vrem să vină dimineaţa,

Spre nemurire, iarăşi, predispuşi.

Veni-voi cu însemn de tălmăcire

A gândului ivit din întrebări,

Spre a primi fireasca-ţi dăruire

Atras de nerostitele-ţi chemări.

11.04.22

***Model ca rebel***

Vorbind cu tine îmi aduc aminte

Fapte ce sunt fixate în trecut,

Dar şi aşa pun ordine-n cuvinte

Prezentului fiind însemn de scut.

Am fost, furând un strop de libertate,

Făptaşii marii fulgerări de gând,

Ca să-nvăţăm că vom putea răzbate

Prin vremuri ce veni-vor în curând.

Fără să ştim aveam aceeaşi cale,

Eu mai devreme, tu într-un târziu,

Eradicând abtractele banale

Ce ne-au tot pus trăiri într-un sicriu.

Trecuturi dure cu decoruri fade

Încă le-avem tristeţii ca motiv,

Şi oameni cu faţete şi faţade

Ne dau idei de pas imperativ.

Ne e, ca o măsură, depărtarea,

Cu rolu-i neştiut de întrebări,

Punând, în umbre, dorul şi chemarea

Efervescenţei noii-mpreunări.

Suntem mereu răspuns şi întrebare

Dorinţei de-a ne şti cu mult mai mult,

Speranţelor de-a trece de hotare

Şi de-a-nceta al zbaterii tumult.

Vorbind cu tine uit când timpul trece,

Mă simt adolescent, grăbit, rebel,

Simt viscolul uitând de vântul rece,

Dornic de-a fi schimbărilor model.

12.04.22

***Coerenta elocvenţă***

Un suflet există şi-n piatra inertă

Cât dor de-mplinire lăuntrică poartă,

Dar omul nu vede, ideea nu-i certă,

Când el nu îşi vede menirea ca soartă.

Cât el vede viaţa prin propria-i minte,

Şi-i dă ca valoare un şir de dorinţe,

Se pierde pe sine, prin multe cuvinte,

În rugul trăirii cu false credinţe...

Când nu-şi înţelege nici drumul ce-l merge,

Şi crede departe mai tot ce-i aproape,

Nici urme nu lasă, mereu şi le şterge,

Sperând că se poate de moarte să scape.

Trăind tot cu frică, nicicând spre departe

Privirea nu poate real să mai vadă,

Că valul de ceaţă e pragul spre moarte,

Iar pragul îl face prea mic să se creadă.

Idei fără noimă ce par de valoare

Se pun ca repere, se văd ca jaloane,

Punând viaţa-n umbră, se vor de amploare,

Mimând definiţii, tipare, şabloane...

Iar fapta văzută ca rod de gândire

Nu dă înţelesuri ci doar judecată,

Văzută-n tragisme ori vis de mărire,

Blazon de culoare sau jalnică pată.

Păreri tot mai multe, speranţe puţine,

Apar ca dovadă de şanse extreme,

Când gândul nu poate consensuri obţine

Cu multele-i temeri fixate-n dileme!

Sunt vremi de pierzare, absurdul dă iama,

Simţirea-i ucisă şi pusă-n tipare,

Contează doar rolul, mărirea, reclama,

Ideea de suflet din toate dispare.

Dar faptele simple au rosturi perene,

Dovada e viaţa în forma ei certă,

Ce nu se ascunde sub măşti şi refrene,

Ca piatra ce pare de-a pururi inertă.

14.04.22

***Simbolului calapod***

Ani au trecut dar tu la fel îmi eşti,

Femeia definită de poveşti

Şi-ntruchipată-n miezul unui vis,

Un fruct ascuns, cu totul interzis.

Privindu-te, mereu te regăsesc,

În visele eternului firesc,

Ca-n noaptea-n care tot ce s-a-ntâmplat

Era un vis lumeşte întrupat.

Privirea e aceaşi şi acum,

Plină de sensul unui unic drum,

Ce ideal ţi-a fost şi-ţi este-nsemn

Al dăruirii ca simbol şi-ndemn.

Acum nimic nu este cum a fost,

Au toate laitmotivul unui rost,

Iau forme pe al vieţii calapod,

În aşteptarea clipelor de rod.

Te tot privesc, mă las a fi tăcut,

Văd viitorul fostului trecut,

Şi-l văd la fel... unii-l numesc rebel,

Eu îl numesc firesc al unui ţel.

Altfel te văd în noul viitor,

De adevăruri plin, şi-nnoitor,

Păstrându-mă-ntr-al nopţii rol real

Ca rost de adevăr esenţial.

23.04.22

***Grăbirea ca balsam***

Eram grăbit... Spuneai să mai aştept,

Dar n-aveam grabei mele bariere,

Păreai a fi lipsită de putere

Găsind împotrivirea-n rol inept.

Nu îmi lăsasei chiar nimic ascuns,

Şi te vedeam aproape toată goală,

N-aveam dorinţei nici o îndoială,

Sânii-ţi erau un clar, firesc răspuns.

Eu te priveam, simţeam extrem de clar,

De ce păreai a fi nehotărâtă,

Şi îmi şopteai că viaţa-i prea urâtă

Pierdută într-o trecere-n zadar.

Ideea o trăiam prin înţeles

Şi-nţelegeam că nimeni nu ne vede,

Că nimeni, niciodată, nu va crede,

Ceva ce n-ar avea subînţeles.

Mi-erai motiv şi îţi eram motiv

De-a nu avea, în gânduri, bariere,

De-a trece înspre fapte în tăcere,

Dându-le sens şi scop imperativ.

Profund tăcut eram, dar n-aşteptam

Un minim gest ca semn de aprobare,

Simţeam că eşti şi tu fără răbdare,

Ştiam că nerăbdarea-mi ţi-e balsam.

Că n-aveam timp, de întrebări, ştiai,

Simţeai, accentuat, un foc fiebinte,

Ce-ţi ascundea vorbirea de cuvinte

Ca dar să-mi fii când dar ai să mă ai.

30.04.22

***Boicot de baricade***

Viaţa mi-a fost pe drumuri lunecoase,

Am tot luptat mereu să nu cobor,

Când frigul pătrunzându-mi până-n oase

Voia să uit că vieţii-i sunt dator.

Mi-a fost s-aud o ploaie de cuvinte

Ce-mi arătau că ceru-i plin de nori,

Că nu-i normal să merg doar înainte

Uitând de adormirile în zori.

Şi-am fost certat de mult prea mulţi, deodată,

Când tot negam extreme tălmăciri,

Pledând că viaţa nu e vinovată

De fuga celor mulţi în rătăciri.

M-au boicotat idei voit uitate

De cei ce se credeau conducători,

Când porţi ce se ştiau baricadate

N-aveau tăria marii opritori.

M-am învăţat să caut înspre stele

În zori de zi, ori seara, în amurg,

Simţindu-mă atras mereu de ele,

Văzând în ele clipele ce curg.

Şi înspre Ceruri mi-am avut privirea

Când presimţeam un orizont vetust,

Sau când mi se părea că amintirea

M-ar fi un plan ori spaţiu prea îngust.

Ideea mi-a rămas întipărită

Chiar şi în vise ori în rătăciri,

În lacrima ce se ştergea grăbită

Când rostul şi-l pierdea prin amintiri.

03.07.22

***Circumstanţe cu nuanţe***

La ceas de seară ne e dat să fim,

Primordiali în umbre conturate,

Şi începutul clipei să-l grăbim

Redându-ne speranţele uitate.

Şi-aşa, atunci când gândurile dorm,

Când calendaru-i semnul de schimbare,

Clipa va fi şi timp și pas enorm

Şi martor de firească-mpreunare.

Sub umbrele pădurii, neştiuţi,

Uitând de vorbe mari, meşteşugite,

Uita-vom să ne fim necunoscuţi

Lăsând dorinţei drumuri definite.

Mâna-mi va fi căuş mângâietor

Coapsei zvâcnind în ritm deja fierbinte

Şi sânilor ce, tresăltând uşor,

Mă vor lăsă, un timp, fără cuvinte.

Chiar în decorul nopţii de-nceput,

Pădurea va-nvăţa să ne păzească

De umbrele prezentului trecut

Şi temerea, puţin prea mult, firească.

Dar fără temeri şi lipsiţi de trac,

Clar simţitori de mare cutezanţă,

Mă vei voi grăbit să te dezbrac

Fiindu-mi drept atu de circumstanţă.

Mă vei primi ca dar, fiindu-mi dar,

Fiind, fireşte, cum e dat să fie,

Uitând de vremea trecerii-n zadar,

Trăind a-mpreunării bucurie.

Pădurea-ţi va rămâne-n amintiri,

Dovadă ce nimic n-o va înfrânge,

Că ne-am avut motiv de cuceriri,

Păstrându-mă, cu-nsemn distinct, în sânge.

28.06.22

***Instinct de enigmă***

Zilele trec, devin tot mai puţine,

N-ai cum să pui mai multe la un loc

Şi vine vremea să rămâi cu mine,

Când te voi şti şi jar încins, şi foc.

La ceasul dimineţii, dezgolită

De tot ce-ar ţine trupul tău ascuns,

Mi te vei vrea enigmă desluşită

Simţindu-mă în tine, tot, pătruns.

Sânii-mi vor fi deplină călăuză

De fi-va-ntâmplător să mă grăbesc,

Lăsând ideea, prin absurd, confuză,

Pierdută într-un strict instinct lumesc.

Şi-n mod concret, veni-va să de-a veste,

Prin clipa de mărime şi contur,

Că visele, trecute în poveste,

Au elocvenţa pasului matur.

Nimic nu va mai fi ca înainte,

Uita-vei să baţi drumuri fără sens,

Şi, zi de zi, ne vor uni cuvinte

Menind porniri de fapte în consens.

20.08.23



***Măsura de dorinţe***

Am cam trecut, cu mult prea mult, măsura,

Ne-ar spune cei ce-n umbră te privesc...

Doar tu, măsori pe tine, anvergura

Nopţii în care-ai fost model lumesc.

Brusc mi te-ai vrut cu totul cunoscută

Chiar şi ştiind că vei trăi schimbări,

Iar calea de urmat e absolută,

Şi absolute-s toate prin urmări.

Privirea era clară ca dovadă,

Iar sânii dădeau alte mari dovezi,

Lăsând, în mod deschis, să se-ntrevadă

Că n-ai deloc voinţă să parezi.

În juru-ţi tot credeai că este ceaţă,

Chiar dacă-ţi arătam că e senin,

Spunându-mi că încerci să fugi de viaţă,

Bând şi tot bând pahare cu pelin.

Dar tocmai când voiai să uiţi de toate,

De ceea ce-a venit întâmplător,

Din haine m-ai lăsat să te pot scoate,

Şi-aşa să fii splendoare în decor.

Eram doar noi, n-aveam de ce ne teme,

Nici chiar de umbre nu eram văzuţi,

Doriţi şi doritori de-o altă vreme,

De clipa-mpreunării cunoscuţi.

Ţi-era-nţeles, ştiai că sunt în tine

Din vremuri de visări ţi nopţi fierbinţi

Firesc fiind, aşa cum se cuvine,

Să nu mai tragi de timp, să nu te minţi.

Şi-acum când toate sunt deja trecute,

Când pragul dintre noi deja-i trecut,

Înveţi s-accepţi trăirile-absolute

Ce vor da sens măsurii de-nceput.

18.08.22

***Ritmul mărturisitor***

Viaţa părea că îţi tot dă de furcă,

Pădurile păreau fără copaci,

Prezenţa mea ziceai că te încurcă

Avându-ţi gând în vis să te îmbraci.

Şi-aveai privirea rece şi-ncruntată,

Dovada că trăiai altfel de gând,

De întrebări prea multe frământată,

Nemaiavând nici logică, nici rând.

Lăsându-ţi timp să îţi înfrunţi mânia,

Ochii-mi erau spre sânii tăi ţintiţi,

Ştiind că înfruntându-ţi ironia,

Se vor voi sub pieptul meu striviţi.

Şi-n ultima zvâcnire de speranţă

Când goală-n faţa mea ai apărut,

Te-ai vrut cu adevăru-n consonanţă,

Urmării dându-i rol întrevăzut.

Nu exista nici urmă de-ndoială

Ca timpul să îl vrei mai mult trecut,

Când mi-arătai că pot să dau năvală

Trecând peste încetul început.

Cuvintele cu greu pot să descrie

Cum toate ajungeau în pol opus

Şi timpul devenea o mărturie

Al ritmului doar de trăiri impus.

Firesc, fără idei preconcepute,

În pântec mă voiai prizonier,

Distrugător al ultimei redute

Ce nu-ţi lăsa privirile-nspre cer.

Şi te simţeam zvâcnind, convingătoare,

Spre un final cu rol de corolar,

Simţindu-te-ntru totu-nvingătoare

Şi-avându-mă ca dar, fiindu-mi dar.

30.08.22

***Precisele potriviri***

Vom fi-mpreună într-un miez de noapte

De care nu vom şi că s-a trecut

Cât noi, dedaţi la adevăr prin fapte

Vom trece de un prag necunoscut.

Vei fi de la-nceput ca o scânteie

Ce ştie să aprindă focuri mari,

Voind să-ţi ai simţirea de femeie,

Întregul de nimic să îl separi.

Mâna-pe copse va urca grăbită

Simţindu-le rotundu-ntredeschis

Fiindu-mi semn de clipă potrivită

Să fiu neşovăielnic şi precis.

Vei spune-n şoaptă că nu sunt cuminte

Ca să îmi fie clar că e firesc

Să te descopăr, fără de cuvinte,

Şi-al întâmplării rost să-l definesc.

Îţi vei dori ca-n lipsa-mi de oprire

Al coapselor contur schimbând încet,

Să îmi deschizi un drum spre nemurire,

Lăsând uitării umbre de regret.

Şi-ncet, încet, simţindu-mă în tine,

Spre profunzimi vei face să-ţi pătrund,

Ca dar să-ţi fiu, aşa cum se cuvine,

În pântecu-ţi fierbinte şi fecund.

Zvâcnind vei da simţirilor trăire

Şi faptelor motiv de repetări,

Punând accent pe-a clipei dăruire,

Firească după nopţi de aşteptări.

Urmarea-n timp din tine se va naşte,

Prin hotărâri de mult mai mari schimbări,

Ştiind, fără regret, a recunoaşte

Răspunsul mult prea multor întrebări

27.08.22

***Rod de ploaie***

Ai fost, fără-ndoială, fascinantă,

Chiar dacă ai mari dubii că ai fost,

Şi-ţi plănuieşti o altă variantă

Ce ai să vezi că n-are nici un rost.

Va fi să vină chiar o noapte-ntreagă

În care să ai timp să te-nţelegi,

Să simţi cum noduri strânse se dezleagă,

Uitând să negi, uitând să te mai negi.

Într-un amurg de zi mult însorită,

Când norii-n grabă se vor înmulţi,

De haine pe de-a-ntregul dezgolită,

Dorinţe şi idei vor încolţi.

Ca nufăr alb te vei lăsa ştiută,

Făcându-mă să uit de limitări,

Ştiindu-te esenţă absolută

Prin lipsă de tipare şi-adnotări.

Ca-n visele ce-n vin, pe-ascuns, în noapte,

Mi te vei vrea, şi-atunci, neezitând,

Trăind esenţa regăsirii-n fapte

Ştiindu-mă, în tine, pătrunzând.

Şi mă vei vrea aşa, fără-ncetare,

Până ce fi-vor zorii vestitori

Că ploaia, în continua-i vărsare,

A pus peceţi pe paşii roditori.

Vei fi tu rod, alegere firească

A regăsirii altui început

Şi-a tot ce munţi din drum o să urnească

Ducându-i înspre umbre din trecut.

Şi vei rămâne, fără dubii, fascinantă,

Fără a pierde gânduri în zadar,

Nopţii mereu simţindu-te restantă

Ca să mă ai, în zorii zilei, dar.

02.09.22

***Fixări prin limitări***

Cuvintele s-au spus... Printre idei

Au vrut urmări de fapte să ascundă,

Găsind acestui timp un vag temei

Să poată l-a-ntrebări să nu răspundă.

Ne-a fost motiv, ivit întâmplător,

Firescul zilei prinsă-n calendare

Ca adevăr de viaţă născător,

Şi roditor prin sensuri roditoare.

Nu s-a lăsat să pară chiar grăbit

Motivul ce din umbră te priveşte

Voind să fie clar nedesluşit

Până ce clipei rost îi defineşte.

Deja-i târziu, au toate un alt drum

Şi alte întâmplări se conturează,

Nimic nu va mai fi ca până-acum,

Prezentul de trecut se-ndepărtează.

Cuvintele-au vorbit, ceva au spus,

Urma-vor într-un tip să se-mplinească

Când stelele privi-ne-vor de sus

Ca nici un fel de gând să ne oprească.

Mâine va fi altfel decât un ieri

Ce-a fost fixat în limitări obscure

De mult prea limitatele păreri

Ce nu vedeau copaci într-o pădure.

Va fi un timp cu umbre şi urmări

Ieșite din ştiutele tipare

Ce piedici pun fireştilor schimbări

Când nu ţin cont, formal, de calendare.

Atunci va fi să ştii cât de firesc

Ideile au stat între cuvinte

Simţind că-n tine întru tot trăiesc

Şi mersul ni-i mereu spre înainte.

14.10.22

***Rutină prin amănunte***

Pe unde te găsesc, te-ntreb mereu

Privind spre ceaţa lumii de departe,

Când insomnia-mi este panaceu

Gândind câtă distanţă ne desparte.

Mereu privesc, instinctual, în sus,

Văd umbrele distanţei dintre stele,

Când soarele e-n noaptea lui ascuns

Şi-l știu că te priveşte ca pe ele.

Duc gândul către multe depărtări

Simţind că o-ntâmplare te ascunde

Şi drumu-ntretăiat de vechi chemări

Cu timpul, prea fugar, se-ntrepătrunde.

Şi mă întreb de nu mă prea grăbesc

Când visele-mi aleargă înspre tine,

Voind să fac orice să te găsesc,

Să dau vestiri de vremea care vine?...

Paşii te duc departe, pe un drum,

Un drum pierdut în zilnică rutină,

Un drum cu parapeţi de foc, ori fum,

Rătăcitor prin lumi fără lumină.

Întorcerea, prea clară, fi-va rost

De altă necesară definire

Altfel decât trecutului ai fost,

Prin gândul tău, forţată dăruire.

Ne vom găsi pe-al zilei tainic prag,

Cuprinşi şi de-a speranţelor dorinţă,

Dar şi de al dorinţei rămăşag

Că viaţa-i un consens cu bună ştiinţă.

Acum te-ntreb pe unde te găsesc,

Grăbit de minimale amănunte,

Ştiind că totul e, oricând, firesc,

În corolarul tâmplelor cărunte.

19.10.22

***Cutume în repetare***

Mi-e greu să mă repet, să tot îţi spun

Mereu, mereu, că-mi este dor de tine,

Când gândul, cu grăbire, tot revine

De-ajung să cred că cineva-i nebun.

Nebun cu gândul sau nebun de dor

Ajung să cred că sunt, fără tăgadă,

Că nu îţi spun şi nu las să se vadă

Că fanteziei sunt tăinuitor.

Mă-ntorc în timp, încerc să regăsesc

Ceva ce-mi pare linişte pierdută,

Dar tot de tine dau, suspect tăcută,

Ştiind ce va urma în mod firesc.

Parcă te ştiu din timpul viitor,

Din ceea ce va fi continuare

A tot ce s-a voit o întâmplare

Ivită dintr-al visului decor.

În nebunia mea nu mai disting

De văd trecutul în urmări de fapte

Sau viitorul ce, sub fald de noapte,

Ne va uni pe-al vieţii clasic ring.

Apari mereu cu un normal îndemn

De-a te avea redută cucerită

În care eu, ca formă definită,

Să-ţi fiu însemn şi, mai mereu, consemn.

De adevăr nu pot să mă dezic,

Chiar dacă văd că-n faţa mea eşti goală,

Oricât îi cer, privirii socoteală,

Nu pot, ce va urma, să contrazic.

Şi uit de orice urmă de regret

Trezit de vorba lumii ori cutume,

Ştiind că nu mai vrei să ne consume

Decât al faptei consistent concret.

09.11.22

***Motiv de noapte şi de zi***

Ce bine ţi-ar fi,

Ce bine mi-ar fi,

De nu te-i opri,

În marginea de noapte dinspre zi...

Cât timp am avea

De n-ai tot uita

Că tot ce ne-am vrea

E clar legat doar de dorinţa ta.

Orice ţi-ai dori,

În zorii de zi,

Mereu s-ar zori,

La miez de noapte se va împlini.

Oricând vom putea

Motive-a avea

A nu ne certa

Cu limitări ce ne vor încurca.

Ce bine ne-ar fi

De n-ai mai fugi,

Uitând a rosti

Tăgada din miezul de zi.

Orice altceva

Mereu va ceda,

Şi nu va putea

În calea întâmplărilor a sta.

Când nori s-ar ivi

Tăceri a-mplini,

Tu te vei voi

Motiv de noapte şi motiv de zi.

Cum nu poţi uita,

E timpul de-a vrea

A nu-ţi mai ceda

Firescul ce-i mereu amprenta ta.

14.12.22

***Nuanţe şi amănunte***

Lipsesc deja destule amănunte

Ce-ţi arătau că prea puţin mă ştii,

Crezând că pot ideile mărunte

Să ţină loc de ceea ce-ai să fii.

Alte idei ce mult stăteau fixate

De margini cu motiv de ornament

S-au şters deja şi-n urmă sunt lăsate

De-al timpului firesc aranjament.

Chiar dacă te-ai porni într-o schimbare

În care să-ţi pui visele pe rug,

L-ar stinge prin firească întâmplare

Dorinţa ce-ai simţi-o tăvălug.

Timpul se trece fără de regrete

Şi multe nu te lasă-a mai trăi,

Te are ţintă faptelor concrete

Prin care altceva vei deveni.

Şi-ncep, vezi bine, multe să se piardă,

Gânduri menite să te ţină-n loc,

Cenuşa lor continuă să ardă

Într-al speranţei şi-al dorinţei foc.

Acum nimic nu e ca altădată,

Nuanţele dau clipelor contur,

Şi pun accent pe forma derivată

Din miezul nopţii ce-ţi părea obscur.

Concretul, indiscret, ţi-arată forme,

Pierdute printre umbre de reper,

Ce, în curând, vor şti să se transforme

În definiri lipsite de mister.

Lipsesc, fără tăgadă, amănunte

Din cele ce-ţi ziceau să te reţii,

Iar pentru mine trupu-ţi e o punte

Spre timpul ce mereu ai să îmi fii.

23.12.22

***Netrecere de presimţire***

Am vrut, de mult, să-ţi spun că te iubesc,

Prin vorbe simple, implicit sumare,

Esenţialul devenind firesc,

Pus în tipar sub forme de răbdare.

Privirii tale mă simţeam dator,

Simţind-o căutând înspre departe,

Şi mult prea răvăşită de-un decor

Pus ca hotar spre viață şi spre moarte.

Dar te priveam tăcut şi ţintuit,

Ştiind că toate-ţi sunt convingătoare

Şi, după un alt pas nelămurit,

Vei şti că viaţa nu-i întâmplătoare.

Nimic nu mă oprea să înţeleg

Cât de-mpăcată va veni o noapte

Când vei voi mistere să-ţi dezleg

Lăsându-mi-te-n forme şi în fapte.

Tristeţi ne bat, din obicei, pe prag

Ştiind că pot, din viaţă, să ne fure,

Ştiind că încă mai pot da-n vileag

Motive efemere şi obscure.

Şi-a fost aşa cum datul este dat,

Cu treceri prin idei şi amănunte,

Concretul devenind prea limitat

De gânduri evidente şi mărunte.

Suntem acum aceeaşi ce am fost

Cu ceva timp pierdut fără motive,

Mereu căutători ai unui rost,

Lipsit de alternanţe relative.

Tot ce am vrut să-ţi spun e neschimbat,

Dar multe sunt acum în completare,

Destinul ce ni-i dat e relevat

În trecerea deloc la întâmplare.

Şi te iubesc şi-acum, la fel de mult,

Precum a fost la prima întâlnire

Când despre tine m-ai lăsat s-ascult,

Numindu-te fireasca-mi nemurire.

20.12.22

***Fals de mimă***

Mi-e teamă că-ntr-o zi, când n-am să ştiu,

Vor spune unii c-am plecat din lume,

Şi am uitat măcar un vers să scriu

Despre firescul marilor cutume.

Mă vor numi "un simplu anonim",

Subscris unor convulsii efemere,

Având reperul gândului infim

Căutător de umbre şi plăcere.

Vor spune că am fost, dar nu mai sunt,

Nici spirit, nici idee, nici fiinţă,

Nici cel ce n-a ajuns nicicând cărunt,

Lipsindu-i bătrâneţea din conştiinţă.

Mari temători că nu va fi de-ajuns

Vestirea lor să fie faptă clară

Îmi vor rescrie viaţa pe ascuns

Numindu-mă un simplu pierde-vară!

Şi-aşa mă voi trezi că sunt inclus

Într-o mulţime fără definire

Privit, cu ură, dar de jos în sus

De cei ce sunt, trăind, doar amintire.

Din teamă, din invidie, prin fals

Vor căuta a-mi şterge multe fapte

Mimând o horă într-un pas de vals

Şi zilele-mi numindu-le ca noapte.

Dar şi aşa, vor vrea cu mult mai mult,

De vor ajunge chiar să se renege,

Ştiind că n-o să vreau să îi ascult,

Când rodul nesimţirii-şi vor culege.

01.01.23

***Oprelişte de dor***

De dorul tău puţin mai pot să scriu,

Ideile îmi sunt amestecate,

Ce-aş vrea să-ţi spun îmi este greu să ştiu,

Şi de dormit dorm doar pe apucate.

Văd stelele cum, înspre zori, apun

Când visele-mi sunt semne de-ntrebare

Pe care nu mai pot să mi le pun,

Grăbit de mult prea multa-mi aşteptare.

Nici în simţiri nu pot fi liniştit,

Devin deja un munte de dorinţe

Din zorii zilei, până-n asfinţit,

Şi noapte cu noianu-i de sentinţe.

Privirile puţine mai cuprind,

Uitând a mai privi în câte-o parte

Iluzii pe de-ntregul construind,

Făcându-mă să uit că eşti departe.

Gândul nu-l am aşa cum l-am ştiut,

Aleargă înspre drumuri abătute,

Lasându-mă să cred că-s hătuit

De visele ce nu-mi erau ştiute.

De dorul tău acum nici nu îţi scriu,

Las gândul peste timp să hoinărească,

Va şti să-ţi spună cum nici eu nu ştiu

Despre dorinţa-mi, mare, omenească.

15.07.23

***Întrebări prin ipoteze***

Întrebări extreme îmi tot vin,

Devenind concrete ipoteze,

Despre întâmplări ce, prin destin,

Pun alegeri între paranteze.

Între plus ş minus infinit

Nopţile aleargă visătoare,

Neuitând că timpul prea grăbit

Le ascunde-n razele de soare.

Privirile, acelea şi, zi de zi,

Dau şi idei de mers direct în ţintă,

Voind mereu a redescoperi

Mari străluciri ce vor să le dezmintă.

Şi chiar când toate par a fi la fel,

Ori măsluite-s marile repere,

Răspunsul are întrebări model,

Ştiind concret ce argumente-şi cere.

Totul se-ntoarce înspre început,

Aşa ajung alte idei extreme,

Plătind, prin timp, un uriaş tribut

Urmările creând alte probleme.

26.03.22